Ranskan tasavallan aloite neuvoston päätöksen tekemiseksi euron suojaamiseksi väärentämiseltä



Virallinen lehti nro C 075 , 07/03/2001 s. 0001 - 0002



Ranskan tasavallan aloite neuvoston päätöksen tekemiseksi euron suojaamiseksi väärentämiseltä (2001/C 75/01) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 31 artiklan ja 34 artiklan 2 kohdan c alakohdan, ottaa huomioon Ranskan tasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Euron käyttöönotosta 3 päivänä toukokuuta 1998 annetussa neuvoston asetuksessa (EY) N:o 974/98(3) vahvistetaan, että euromääräinen käteinen raha lasketaan liikkeeseen 1 päivänä tammikuuta 2002, ja velvoitetaan osallistuvat jäsenvaltiot säätämään riittävät seuraamukset väärien euroseteleiden ja -metallirahojen valmistamisesta ja niiden väärentämisestä. (2) Olisi täydennettävä ja vahvistettava aiemmilla välineillä toteutettua euron suojaamissäännöstöä säännöksillä, joilla jäsenvaltioiden toimivaltaisten viranomaisten, Euroopan keskuspankin, kansallisten keskuspankkien, Europolin ja Eurojustin välillä saadaan aikaan tiivis yhteistyö euron väärentämistä koskevien rikosten torjumiseksi, ON PÄÄTTÄNYT SEURAAVAA: 1 artikla Määritelmät Tässä päätöksessä tarkoitetaan: - "väärillä seteleillä" ja "väärillä metallirahoilla" toimenpiteistä euron suojaamiseksi rahanväärennykseltä ... annetun neuvoston asetuksen (EY) N:o .../2001(4) 2 artiklassa sellaisiksi määriteltyjä seteleitä ja metallirahoja, - "euron väärennyksellä" rahanväärennyksen estämiseksi annettavan suojan vahvistamisesta rikosoikeudellisten ja muiden seuraamusten avulla euron käyttöönoton yhteydessä 29 päivänä toukokuuta 2000 tehdyn neuvoston puitepäätöksen 2000/383/YOS(5) 3-5 artiklassa tarkoitettuja toimia, - "toimivaltaisilla viranomaisilla" jäsenvaltioiden tietojen keskittämistä, euron väärennysten todentamista sekä rahanväärennyksestä aiheutuvia syytetoimia ja seuraamuksia varten nimeämiä viranomaisia, eritoten kansallisia keskustoimistoja, - "teknisillä tiedoilla ja tilastotiedoilla" neuvoston asetuksen (EY) N:o .../2001 2 artiklassa sellaisiksi määriteltyjä tietoja, - "Geneven yleissopimuksella" väärän rahan valmistamisen vastustamiseksi 20 päivänä huhtikuuta 1929 allekirjoitettua kansainvälistä yleissopimusta. 2 artikla Metallirahojen ja setelien asiantuntijatutkimus Jäsenvaltioiden on huolehdittava siitä, että euron väärennystä koskevan rikosoikeudellisen tutkinnan yhteydessä a) väärennöksiksi epäillyille seteleille suoritetaan tarvittava asiantuntijatutkimus asetuksen (EY) N:o .../2001 4 artiklan ensimmäisen kohdan mukaisesti nimetyssä kansallisessa tutkimuskeskuksessa; ja b) väärennöksiksi epäillyille metallirahoille suoritetaan tarvittava asiantuntijatutkimus asetuksen (EY) N:o .../2001 5 artiklan 1 kohdan mukaisesti perustetussa tai nimetyssä kansallisessa metallirahojen tutkimuskeskuksessa. 3 artikla Asiantuntijatutkimuksen tuloksen luovuttaminen Jäsenvaltioiden on huolehdittava siitä, että kansallisissa tutkimuskeskuksissa ja kansallisissa metallirahojen tutkimuskeskuksissa 2 artiklan mukaisesti tehtyjen asiantuntijatutkimusten tuloksista ilmoitetaan Europolille Euroopan poliisiviraston perustamisesta tehdyn yleissopimuksen (Europol-yleissopimus)(6) määräysten mukaisesti, mikäli tutkimukset koskevat Europol-yleissopimuksen 2 artiklan 1 kohdassa tarkoitettuja järjestäytyneen rikollisuuden muotoja. 4 artikla Ilmoitusvelvollisuus 1. Jäsenvaltioiden on huolehdittava siitä, että Geneven yleissopimuksen 12 artiklassa tarkoitetut kansalliset keskustoimistot ilmoittavat Europolille kansallisten yksikköjen välityksellä asiaankuuluvat keskitetyt tiedot euron väärennystä koskevista rikosoikeudellisista tutkimuksista, mukaan lukien niiden kolmansista maista saamat tiedot. 2. Jäsenvaltioiden on laadittava luettelo ilmoitetuista tiedoista. Siitä on käytävä ilmi muun muassa tapauksen tunnusmerkit, väärennyksen tunnusmerkit, väärennöksen havaitsemisolosuhteet, takavarikointitilanne ja yhteydet muihin tapauksiin. 3. Jäsenvaltioiden toimivaltaisten viranomaisten on vaihdettava aluksi väliaikaisen oikeudellisen yhteistyöyksikön kanssa ja myöhemmin, kun Eurojustin perustamisesta on tehty päätös, Eurojustin kanssa kaikkia asiaankuuluvia rikosoikeudelliseen tutkintaan liittyviä tietoja, jotta voidaan helpottaa tosiseikkojen selvittämistä ja toimia tehokkaasti euron väärennysten ehkäisemiseksi. Europol ja Eurojust antavat jäsenvaltioiden toimivaltaisille viranomaisille kaiken tarvittavan teknisen avun tutkimusten yhteensovittamisen helpottamiseksi sekä jäsenvaltioiden toimivaltaisten tutkinta- ja syyttäjäviranomaisten yhteistyön tehostamiseksi ja helpottamiseksi. 5 artikla Rikoksen uusiminen Kukin jäsenvaltio hyväksyy rikoksen uusimisen periaatteen kansallisessa lainsäädännössään vahvistetuin edellytyksin ja tunnustaa lainsäädännössään vahvistetuin edellytyksin, että toisen jäsenvaltion jostakin puitepäätöksen 2000/383/YOS 3-5 artiklassa tai Geneven yleissopimuksen 3 artiklassa tarkoitetusta rikoksesta antamat lopulliset tuomiot aiheuttavat sen, että kyse on tällaisesta rikoksen uusimisesta siitä riippumatta, minkä rahan väärentämisestä on kyse. 6 artikla Voimaantulo Tämä päätös tulee voimaan päivänä, jona se julkaistaan virallisessa lehdessä. Tehty ... Neuvoston puolesta Puheenjohtaja (1) EYVL C ... (2) EYVL C ... (3) EYVL L 139, 11.5.1998, s. 1. (4) EYVL L ... (5) EYVL L 140, 14.6.2000, s. 1. (6) EYVL C 316, 27.11.1995, s. 2.